Comisia Europeană şi-a dat acordul pe decizia Autorităţii Naţionale pentru Administrare şi Reglementare în Comunicaţii de a nu interveni în piaţă. Marii jucători din telefonia mobilă, Orange şi Vodafone, au făcut presiuni asupra ANCOM ca aceasta să oblige operatorii de reţele fixe precum RCS & RDS, Telekom şi UPC să permită accesul celor care nu au infrastructură proprie.

Autoritatea a refuzat tocmai pentru că piaţa telecom de la noi este una dintre cele mai competitive din Europa şi regulile pieţei şi acordurile directe între jucători sunt suficiente şi nu e nevoie de impunerea unor reguli.

Decizia ANCOM a intrat în vigoare la 29 decembrie 2015, data publicării în Monitorul Oficial al României.

Nicolae Oacă, specialist în telecomunicaţii: „Înseamnă că fiecare operator va avea acces la reţeaua lui fixă, dacă o are. Asta înseamnă că operatorii de telefonie mobilă Vodafone şi Orange care nu aveau reţele fixe şi care ar fi dorit o reglementare în acest sens, în sensul accesului la reţelele fixe, nu vor avea acces la aceste reţele”.